《杂曲歌辞·舞马词》
唐代·张说

万玉朝宗凤扆，千金率领龙媒。
眄鼓凝骄躞蹀，听歌弄影徘徊。
天禄遥征卫叔，日龙上借羲和。
将共两骖争舞，来随八骏齐歌。
彩旄八佾成行，时龙五色因方。
屈膝衔杯赴节，倾心献寿无疆。
帝皂龙驹沛艾，星兰骥子权奇。
腾倚骧洋应节，繁骄接迹不移。
二圣先天合德，群灵率土可封。
击石骖驔紫燕，摐金顾步苍龙。
圣君出震应箓，神马浮河献图。
足踏天庭鼓舞，心将帝乐踟踌。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。